На основу члана 3. став 2. Закона о обнови након елементарне и друге непогоде („Службени гласник РС”, број 112/15) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 − др. закон),

Влада доноси

У Р Е Д Б У

О ИЗМЕНАМА И ДОПУНАМА УРЕДБЕ

О УТВРЂИВАЊУ ДРЖАВНОГ ПРОГРАМА ОБНОВЕ, ОДНОСНО

ХИТНИХ РАДОВА НА САНАЦИЈИ ОБЈЕКАТА ЗА ЗАШТИТУ

ОД ВОДА ОШТЕЋЕНИХ У ПОПЛАВАМА ИЗАЗВАНИМ

ЕЛЕМЕНТАРНОМ НЕПОГОДОМ У ЈУНУ 2019. ГОДИНЕ

Члан 1.

У Уредби о утврђивању Државног програма обнове, односно хитних радова на санацији објеката за заштиту од вода оштећених у поплавама изазваним елементарном непогодом у јуну 2019. године („Службени гласник РС”, брoj 50/19), у Државном програму обнове, односно хитних радова на санацији објеката за заштиту од вода оштећених у поплавама изазваним елементарном непогодом у јуну 2019. године, у Одељку 2. Анализа затеченог стања и настале штете и сагледавање даљих поплавних последица, после става 4. додаје се став 5. који гласи:

„Такође, на територији у надлежности Јавног водопривредног предузећа „Воде Војводине” (у даљем тексту: ЈВП „Воде Војводине”) велике количине падавина у кратком временском периоду, које су почетком јуна 2019. године задесиле територију града Сремска Митровица, имале су за последицу поплавни талас који је у свом бујичном току са Фрушке горе изазвао плављење нижег терена а нарочито подручје у зони и јужно од аутопута Београд – Загреб. Наведено подручје је густо насељено и обухвата град Сремску Митровицу у целини, као и насеља: Лаћарак, Мартинци, Кузмин, Шашинци и Јарак. Због великих размера плављења нижих делова града Сремска Митровица и поменутих насеља заједно са путном, комуналном и осталом инфраструктуром, као и основане опасности да се падавине могу поновити, донета је одлука о проглашењу ванредне ситуације на територији јединице локалне самоуправе Сремска Митровица. Услед наведених дешавања, каналска мрежа I и II реда система за одводњавање, претрпела је највећу штету у делу северно од града Сремска Митровица, у зони аутопута Београд – Загреб. Иста припада ХМС СР Б 15 Чикас, МП Срем, водна јединица „Босут – Сремска Митровица” и заједно са главним каналом Чикас садржи три подслива: Казнионски, Радиначко врело и Пљоштаре. Укупна дужина каналске мреже која је тренутно врло ограничене функционалности и коју је хитно потребно санирати износи 44 km. Имајући у виду да се ради о стратешком подручју за одбрану од поплава нижих делова подручја непосредно северно од града Сремска Митровица, неопходно је систем за одводњавање довести у пуну функцију како би се створили услови за планску регулацију поплавног таласа у циљу одбране од поплава града Сремска Митровице, припадајуће инфраструктуре, као и околног пољопривредног земљишта. У случају појаве нових падавина, ограничени капацитет протицајног профила и водних објеката наведеног дела система за одводњавање не би имао капацитет да локализује, прихвати и умири бујичне токове са виших делова терена и дошло би до изливања воде и плављења насеља, инфраструктуре и обрадивог земљишта који се налази на узводним токовима система. Обзиром да би сувишне воде и даље гравитирале ка нижим деловима терена до коначног улива у реку Саву, разливање воде би се проширило на далеко већу површину подручја са много већим и делекосежнијим последицама.”

У Одељку 3. Мере које треба предузети, после става 5. додаје се став 6. који гласи:

„Мере које треба предузети на територији града Сремска Митровица односе се, пре свега, на хитне санационе радове на рехабилитацији ХМС СР Б 15 Чикас, МП Срем, водна јединица „Босут - Сремска Митровица” у зони аутопута Београд - Загреб, непосредно северно од града Сремска Митровица. За радове на поменутом систему потребно је до краја јула 2019. године израдити техничку документацију са техничким решењима хитних санационих радова који ће обезбедити подизање степена заштите поплављеног подручја.”

У Одељку 4. Начин и обим спровођења мера, као и критеријуми за спровођење мера, став 4. мења се и гласи:

„ЈВП „Србијаводе” и ЈВП „Воде Војводине” покрећу и спроводе поступaк јавне набавке и закључују уговор са извођачем радова. ЈВП „Србијаводе” и ЈВП „Воде Војводине” дужни су да редовно, о свим фазама реализације овог државног програма, извештавају Канцеларију за управљање јавним улагањима (у даљем тексту: Канцеларија), у складу са уговором којим се уређују права и обавезе у реализацији овог државног програма, закљученим између Канцеларије и ЈВП „Србијаводе” и ЈВП „Воде Војводине”.”

Став 6. мења се и гласи:

„ЈВП „Србијаводе” и ЈВП „Воде Војводине” достављају Канцеларији, ради плаћања, потписан и оверен захтев за плаћање са документацијом о реализацији уговора (привремене и окончану ситуацију, фактуре, банкарске гаранције и друго) и извештајем стручног надзора. Преглед хитних радова на санацији објеката за заштиту од вода, оштећених у поплавама изазваним елементарном непогодом у јуну 2019. године на територији у надлежности ЈВП „Србијаводе” дат је у Прилогу бр. 1. док је преглед хитних радова на санацији објеката за заштиту од вода, оштећених у поплавама изазваним елементарном непогодом у јуну 2019. године на територији у надлежности подручју ЈВП „Воде Војводине” дат у Прилогу бр. 2, који су саставни део овог програма.”

После ставa 6. додаје се став 7. који гласи:

„Током редовне и ванредне одбране од поплава од унутрашњих вода на ХМС СР Б 15 Чикас, МП Срем, водна јединица „Босут – Сремска Митровица” по критеријумима Б1 и Б2, вршиле су се само хитне интервенције на критичним локалитетима како би се спречио настанак већих штета. Обезбеђење стабилности и пропусне моћи система за одводњавање изведено је само локално и то на најкритичнијим местима. Начин и обим спровођења мера мора бити такав да обезбеди подизање степена заштите плављеног подручја, што подразумева обезбеђивање повећања пропусне моћи и стабилности каналског профила, посебно на местима мостова и пропуста као и у зонама насеља и виталних инфраструктурних објеката. Техничка решења хитних санационих радова морају обезбедити потребан степен заштите и спремност на нове поплавне догађаје и морају бити усаглашена са постојећом инфраструктуром за случај њеног поновног плављења.”

У Одељку 5. Редослед спровођења мера и рокови за спровођење мера, став 3. мења се и гласи:

„ЈВП „Србијаводе” и ЈВП „Воде Војводине” врше инвеститорско управљање санационим радовима (припрема и спровођење процедуре јавних набавки, уговарање, увођења извођача у посао, управљање хитним санационим радовима и вршење стручног надзора).”

После става 7. додаје се став 8. који гласи:

„Након снижавања водостаја, започета је техничка припрема за санационе радове на ХМС СР Б 15 Чикас, МП Срем, водна јединица „Босут – Сремска Митровица” припремом техничких подлога, утврђивањем стања и оштећења система за одводњавање и геодетским снимањем. Радови на хитним санационим радовима започели би најкасније до почетка августа 2019. године, са кратким роковима извршења, имајући у виду да се ради о систему за одводњавање који прима и локализује бујичне токове, а који је у статусу критичног локалитета - слабог места у систему одбране од поплаве града Сремска Митровица.”

Одељак 6. Органи државне управе надлежни за координацију, односно носиоци спровођења појединих мера и активности, мења се и гласи:

„6. Органи државне управе надлежни за координацију, односно носиоци спровођења појединих мера и активности

Канцеларија за управљање јавним улагањима и министарство надлежно за послове водопривреде координираће спровођење мера из одељака 3. и 4. овог програма, а ЈВП „Србијаводе” и ЈВП „Воде Војводине” носиоци су спровођења тих мера.

ЈВП „Србијаводе” и ЈВП „Воде Војводине”, у име и за рачун Републике Србије, врше инвеститорска права са техничком припремом за извођење санационих радова за обнову оштећених заштитних водних објеката.

Јединице локалне самоуправе донеће одлуке о мерама хитности и обезбедити решавање имовинско-правних питања у складу са својим надлежностима.”

У Одељку 7. Процена потребних финансијских средстава и извори финансирања, после става 2. додаје се став 3. који гласи:

„Додатна средства за спровођење ове уредбе у износу од 60.000.000 динара обезбедиће се повећањем извора финансирања 11 – Примања од иностраних задуживања, преносом средстава из Зајма за развојне политике у области управљања ризицима од непогода с опцијом одложеног повлачења средстава у случају непогода (ДРМ ЦАТ-ДОО) из зајма Међународне банке за обнову и развој/Светска банка (IBRD/WB), закљученог 12. маја 2017. године. Након тога средства ће се распоредити на Раздео 3 - Влада, Глава 3.22 - Канцеларија за управљање јавним улагањима, Програм -1511 Обнова и изградња објеката јавне намене и санирање последица елементарне непогоде, Функција 110 - Извршни и законодавни органи, финансијски и фискални послови и спољни послови, Извор финансирања 11 – Примања од иностраних задуживања, Програмска активност 0002 – Координација послова након елементарне и друге непогоде, апропријација економска класификација 484 – накнаде штете за повреду или штету насталу услед елементарних непогода или других природних узрока.”

Ознака и назив Прилога мења се и гласи: „Прилог 1. Хитни радови на санацији објеката за заштиту од вода, оштећених у поплавама изазваним елементарном непогодом у јуну 2019. године на територији у надлежности ЈВП „Србијаводе”.

У делу табеле под редним бројем Б Техничка документација; управљање радовимa и надзор, у колони 13, Техничка документација за хитне санационе радове, управљање радовима и стручни надзор, број: „4.535.000” замењује се бројем: „41.535.000”.

Додаје се Прилог 2. Хитни радови на санацији објеката за заштиту од вода, оштећених у поплавама изазваним елементарном непогодом у јуну 2019. године на територији у надлежности ЈВП „Воде Војводине”.

Члан 2.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-7606/2019

У Београду, 25. јула 2019. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић, с.р. |

**ПРИЛОГ 2.**

|  |  |  |  |  |  |
| --- | --- | --- | --- | --- | --- |
| **Хитни радови на санацији објеката за заштиту од вода, оштећених у поплавама изазваних елементарним непогодама у јуну 2019. године**  **на територији у надлежности** **ЈВП „Воде Војводине”** | | | | | |
| **Редни број** | **Водна јединица/Сектор/ Деоница/ Број објекта из ОП** | **Град/ Општина** | **ОПИС** | **Вредност радова са ПДВ** | |
|
|
| **А** |  |  | **ХИТНИ САНАЦИОНИ РАДОВИ** |  | |
|  |  |  | **Водно подручје „Сава” , ХМС Срем,**  **Водна јединица „Босут- Сремска Митровица”** |  | |
| 1 | „Босут-Сремска Митровица”/ ХМС Срем /СР Б 15. Чикас | Сремска Митровица | Хитни санациони радови на заштити насеља Велики Радинци и града Сремска Митровица, инфраструктуре и пољопривредног земљишта- обезбеђивање протицајног профила канала са стабилизацијом обала.  1.Канал Казнионски 2 km. 0+000-1+537 сузбијање вегетације, измуљење, уклањање вученог и отпадног наноса  2.Канал Казнионски 3 km. 0+000-0+585 сузбијање вегетације, измуљење, уклањање вученог и отпадног наноса  3.Канал Казнионски 4 km. 0+000-1+274 сузбијање вегетације, измуљење, уклањање вученог и отпадног наноса  4.Канал Казнионски 5 km. 0+000-1+170 сузбијање вегетације, измуљење, уклањање вученог и отпадног наноса  5.Канал Казнионски 6 km. 0+000-1+322 сузбијање вегетације, измуљење, уклањање вученог и отпадног нан  6.Канал Казнионски 7 km. 0+000-1+600 сузбијање вегетације, измуљење, уклањање вученог и отпадног наноса  7.Канал Радиначко врело km. 0+000-10+100 сузбијање вегетације, измуљење, проширење протицајног профила, уклањање вученог и отпадног наноса.  8. Канал Радиначко врело 2 km. 0+000-2+237 сузбијање вегетације, измуљење, проширење протицајног профила, уклањање вученог и отпадног наноса,стабилизација косина.  Канал Радиначко врело 2/1 km. 0+000-1+608 сузбијање  вегетације, измуљење, уклањање вученог и отпадног наноса.  9.Канал Радиначко врело 3 km. 0+000-3+285 сузбијање вегетације, измуљење, уклањање вученог и отпадног наноса.  10.Канал Радиначко врело 6 km. 0+000-1+035 сузбијање вегетације.  11. Канал Стари Чикас km. 0+000-2+927 сузбијање вегетације.  12. Канал Нови Чикас km. 0+000-3+245 сузбијање вегетације, измуљење, уклањање вученог и отпадног наноса.  13. Канал Пљоштљре 1 km. 0+000-4+780 сузбијање вегетације, измуљење, уклањање вученог и отпадног наноса.  14. Канал Пљоштљре 2 km. 0+000-0+600 сузбијање вегетације, измуљење, уклањање вученог и отпадног наноса.  15. Канал Пљоштљре 3 km. 0+000-1+280 сузбијање вегетације, измуљење, уклањање вученог и отпадног наноса.  16.Канал Стејановачки km. 0+000-5+733 сузбијање вегетације, измуљење, уклањање вученог и отпадног наноса. | 56.800.000 | |
|  |  |  | **Свега А.:** | **56.800.000** | |
|  |  |  | **ХИТНИ САНАЦИОНИ РАДОВИ: УКУПНО А.:** | **56.800.000** | |
| **Б** | **ТЕХНИЧКА ДОКУМЕНТАЦИЈА; УПРАВЉАЊЕ РАДОВИМА И НАДЗОР** | | |  | |
| 1 | **Техничка документација за хитне санационе радове, управљање радовима и стручни надзор** | | |  | |
| 2 | **Експертизе поплавних догађаја у јуну 2019. године на подручју Града Сремска Митровица** | | |  | |
| 3 | **Пројекти хитних радова за отклањање последица поплава у јуну 2019. године и унапређење заштите угрожених подручја:** | | |  | |
| 3.1 | **Пројекат хитних радова за отклањање последица поплава у јуну 2019. године и унапређење заштите угроженог подручја Града Сремске Митровице** | | | 3.200.000 | |
|  | **ТЕХНИЧКА ДОКУМЕНТАЦИЈА; УПРАВЉАЊЕ РАДОВИМА И НАДЗОР: УКУПНО Б:** | | |  | |
|  | **УКУПНО: А+Б** | | | **60.000.000** | |
|  |  |  |  |  | |